Årsmøtesak 3

**Baneprosjektet – statusrapport**

Det vises til beslutningssak på ekstraordinært årsmøte den 13/10 i fjor, hvor prosjektet ble vedtatt gjennomført, og hvor det ble vedtatt at styret skulle rapportere status på hvert ordinært årsmøte til prosjektet er avsluttet.

**Bakgrunnen** for prosjektet er behovet for rehabilitering av store deler av baneanlegget etter 30 års drift. Særlig trenger flere av greenene, teestedene og enkelte av fairwayene omfattende rehabilitering for å kunne fungere i ytterligere 20 – 30 år. Klubben har gjennom alle år foretatt et kontinuerlig vedlikehold av banen, og den framstår i dag som bedre enn noensinne. Men slitasjen på greenene og teestedene krever et større vedlikeholdsprosjekt dersom banen skal holde akseptabel kvalitet også om 30 år.

Styret har oppnevnt en styringsgruppe, bestående av Finn Harald Ellingen, Oddvar Kjøs, Cato Lauritzen, banemester, daglig leder og styreleder som har fått ansvaret for oppfølging og løpende beslutninger. Styringsgruppa rapporterer til styret. Operativt prosjektansvarlig er banemester og prosjektansvarlig er styreleder.

**Prosjektets omfang og kostnad.** I arbeidet har det vært vurdert tiltak til en brutto kostnad på 15,4 millioner kroner. Etter flere gjennomganger er prosjektets omfang redusert til 10,4 millioner inkludert MVA. I dette beløpet ligger også kostnadene for rehabilitering av hull 13, samt andre mindre tiltak som er gjennomført og betalt i 2022. Etter at alle finansieringstiltak (egenkapital, dugnad, administrasjon og spillemiddeltilskudd) er regnet med, gjenstår et lånebehov på brutto om lag 4 millioner kroner. Reglene for spillemiddeltilskudd er klare på at MVA ikke skal regnes med i prosjektfinansieringen. Prosjektet skal være gjennomførbart og finansiert uten bruk av MVA.

**Risiko i prosjektet.** Prosjektet er kalkulert med stor sikkerhet i de enkelte tiltakene og i prosjektet samlet. Prosjektet er delt inn i 26 selvstendige enkelttiltak, som hver for seg kan stoppes eller utsettes, dersom klubbens eller prosjektets økonomi skulle ha en utvikling som tilsier at det ikke er fornuftig å fortsette. Dette er spesielt viktig, da prosjektet ikke er ferdig før i 2026, og både klubbens økonomi og rammebetingelser kan endre seg vesentlig i løpet av 3 – 4 år. 4 av delprosjektene er satt på vent.

**Byggelån og langsiktig lån**

Det kreves dokumentasjon på finansering av prosjektet, inkludert tilsagn og lån både for byggeperioden og for den langsiktige finansieringen. Sarpsborg kommune gir ikke lånegaranti for spillemiddelprosjekter slik som en del andre kommuner, og det har vært krevende å få en finansiering som dekker vårt behov. Særlig vanskelig har det vært at prosjektet går over såpass mange år. Løsningen har blitt at prosjektet deles i to, slik at fase 1 omfatter årene 2022, 2023 og 2024. Det er akseptert både hos kommunen, Viken fylkeskommune og i banken at dette ikke innebærer full ny søkeprosess for fase 2. For klubben er det viktig at vi ikke betaler byggelån for et større lån enn det vi til enhver tid har behov for. Et slikt rammelån gis ikke til slike prosjekter, men vi har fått en modell som i praksis ivaretar dette behovet. Dette betyr at vi har et tilfredsstillende lånetilsagn både for fase 1 og langsiktig lån.

**Status delprosjektene**

*Hull 2 utvidelse tee 2*: arbeidet ikke startet

*Hull 6 green:* arbeidet ikke startet

*Hull 9 ny green*: trær er fjernet, det er lagt en del mer drenering enn planlagt, arbeidet med greenen har startet

*Hull 9 nytt teested:* mye skog er ryddet, bygging av teestedet er godt i gang

*Hull 12 green:* fullført, utført av egne ansatte

*Hull 16 greenområde:* ikke påbegynt

*Hull 1, 2 og 3:* utvidelse dam og avløp til Isesjø: mye skog ryddet

*Hull 9:* utvidelse av bakre teested i planen skal dette utføres i 25/26, men på grunn av forventet økt slitasje når hullet spilles som par 3, flyttes dette fram til 22/23. Ikke påbegynt.

I tillegg kommer prosjektene som ble fullført i 2021/22.

Oppsummert: arbeidene er i rute. Videre framdrift er avhengig av været.

**Økonomi**

Ingen av delprosjektene så langt har overskridelser i sitt budsjett, flere ligger an til mindreforbruk.

**Praktiske konsekvenser for golfspillet i 2023**

Det er viktig at banen framstår som attraktiv å spille på også i prosjektperioden. Man vil kunne se pågående arbeider flere steder, men direkte påvirkning på spillet vil det være på hull 6, hvor hullet i år spilles som par 3 med provisorisk green, på hull 9, som spilles som par 4, og på hull 16, hvor en mindre del av greenen er tatt ut av spill. Endringene på hull 6 og 9 blir slopet.

Innstilling:

Statusrapporten tas til etterretning.